૩. કસરત – રામદેવજીના દર્શાવેલા યોગ ઘણા વખતથી કરવાની યોજના હોવા છતાં કરી શકાતા નથી, પણ સાદી કસરતો કરવાની ઈચ્છા સદા રહે છે. બીજાઓ જો કે કલાક કે દોઢ કલાક આ કાર્ય માટે જીમમાં ફાળવી શક્તા હશે, જેમાં તેઓ દસેક વિવિધ પ્રકારની કસરતો કરી શક્તા હશે – પણ હું ફક્ત એક કે બે પ્રકારની કસરત જ કરી શકું છું પણ પૂરી શિદ્દતથી. રોજનું છએક કિલોમિટર ચાલવાનું, થોડાક પ્રાણાયામ, પ્રાતઃસંધ્યા (ખૂબ શાંતિ મળતી હોવા છતાં સવારે સમયના અભાવે જે ઘણા વખતથી છૂટી ગઈ છે), રોજ ચાલવું એ સૌથી સરળ કસરત છે. ઑફીસ પહોંચ્યા પછી અમારી આખી સાઈટ પર ચક્કર મારીને પાછા ઑફીસ આવતા પૂરા છ કિલોમીટર થાય છે. ગાડી હોવા છતાં રોજ સવારે નવથી એ ચાલવાનું શરૂ થાય છે અને સાડા અગિયારની આસપાસ પૂરું થાય છે. ચાલવાની સાથે સાથે આખી સાઈટની બધી પ્રક્રિયાઓ પર એ નજર રાખવામાં પણ મદદ કરે છે. ચાલવું એ ખૂબ આનંદદાયક પ્રવૃત્તિ છે. થાક ન લાગે ત્યાં સુધી આરામ ન કરવો અને પાણી પણ ન પીવું. સરળ પરંતુ અક્સીર કસરત એટલે ચાલવું. મને એ ખૂબ ગમે છે